ROZHODNUTIE KOMISIE
z 11. apríla 2007,
ktorým sa stanovujú prechodné opatrenia týkajúce sa systému identifikácie a registrácie oviec a kôz v Rumunsku podľa nariadenia Rady (ES) č. 21/2004
[oznámené pod číslom K(2007) 1527]
(Text s významom pre EHP)
(2007/228/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Bulharska a Rumunska, a najmä na jeho článok 42,
keďže:
(1)
V nariadení Rady (ES) č. 21/2004 zo 17. decembra 2003, ktorým sa ustanovuje systém na identifikáciu a registráciu oviec a kôz a ktorým sa mení a dopĺňa nariadenie (ES) č. 1782/2003 a smernice 92/102/EHS a 64/432/EHS (1), sa stanovuje, že všetky zvieratá v chove narodené po 9. júli 2005 alebo v prípade Bulharska a Rumunska zvieratá narodené po dátume pristúpenia týchto dvoch štátov sa musia identifikovať najneskôr do šiestich mesiacov od dátumu narodenia zvieraťa a v každom prípade predtým, ako opustia chov, v ktorom sa narodili.
(2)
Podľa uvedeného nariadenia sa zvieratá majú identifikovať pomocou ušnej značky a druhého prostriedku identifikácie, ktorý schválil príslušný orgán a ktorý zodpovedá určitým technickým charakteristikám.
(3)
Rumunsko požiadalo listom z 22. januára 2007 o prechodné opatrenia na obdobie jedného roka v súvislosti s identifikáciou oviec a kôz v tomto členskom štáte, počas ktorého sa zvieratá budú identifikovať len pomocou jednej ušnej značky.
(4)
Rumunsko poskytlo primerané záruky, že zvieratá, ktoré vstúpia na vnútorný trh Spoločenstva alebo sú určené na vývoz do tretích krajín, sa budú identifikovať v súlade s nariadením (ES) č. 21/2004.
(5)
S cieľom povoliť Rumunsku, aby počas jedného roka naďalej uplatňovalo vlastný identifikačný systém, ale zároveň zabezpečiť, aby sa zvieratá určené na vnútorný trh Spoločenstva a vývoz identifikovali dvoma prostriedkami identifikácie, by sa tieto zvieratá mali identifikovať v súlade s predpismi Spoločenstva s tou výnimkou, že prostriedky identifikácie stanovené v nariadení (ES) č. 21/2004 sa môžu uplatňovať v chove, z ktorého sa zvieratá odosielajú.
(6)
Aby sa uľahčil prechod od režimu, ktorý sa v súčasnosti uplatňuje v Rumunsku, k režimu stanovenému v nariadení (ES) č. 21/2004, je vhodné stanoviť prechodné opatrenia vzťahujúce sa na identifikáciu oviec a kôz v tomto členskom štáte.
(7)
V záujme zabezpečenia kontinuity v uplatňovaní existujúceho identifikačného systému pre vnútroštátne presuny je potrebné, aby sa toto rozhodnutie uplatňovalo od 1. januára 2007.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Identifikácia zvierat v Rumunsku
Ovce a kozy držané v chovoch na území Rumunska (ďalej len „zvieratá“) sa identifikujú pomocou aspoň jednej ušnej značky, na ktorej je uvedený individuálny kód pre každé zviera v súlade s vnútroštátnymi predpismi. Identifikácia sa vykoná do dátumu, keď zviera opustí chov, v ktorom sa narodilo, alebo do šiestich mesiacov od dátumu jeho narodenia, podľa toho, ktorý z týchto dátumov nastane skôr.
Článok 2
Identifikácia zvierat určených na vnútorný trh Spoločenstva alebo na vývoz do tretích krajín
Všetky zvieratá určené na vnútorný trh Spoločenstva alebo na vývoz do tretích krajín sa v prípade potreby, okrem identifikácie pomocou ušnej značky aplikovanej v súlade s článkom 1 tohto rozhodnutia, identifikujú v súlade s nariadením (ES) č. 21/2004.
Odchylne od článku 4 ods. 1 nariadenia (ES) č. 21/2004 sa prostriedky identifikácie uvedené v tomto ustanovení môžu aplikovať v chove pôvodu, ktorý je definovaný v článku 2 písm. b) bode 8 smernice Rady 91/68/EHS (2).
Článok 3
Požiadavky na sprievodný doklad
V sprievodnom doklade, ktorý je priložený k zvieraťu pri každom jeho vnútroštátnom presune medzi dvoma oddelenými chovmi podľa článku 6 ods. 1 nariadenia (ES) č. 21/2004, sú uvedené individuálne kódy pre každé zviera, ako je stanovené v článku 1 tohto rozhodnutia.
Článok 4
Uplatniteľnosť
Toto rozhodnutie sa uplatňuje od 1. januára 2007 do 31. decembra 2007.
Článok 5
Adresáti
Toto rozhodnutie je určené členským štátom.
V Bruseli 11. apríla 2007